একটা স্যাঁতস্যাঁতে বাড়ি। রেলিংবিহীন কালো ছাদে চিলেকোঠার পাশে শিউলি আর তুলসি গাছে ঘেরা। ছাদে বসলেই দেখা যায় ডকইয়ার্ডে জাহাজ ভাঙার কাজ করে চলেছে শ্রমিকেরা এবং কর্ণফুলী নদীজুড়ে সাম্পান আর জাহাজের মেলা। নদীর হাওয়া গায়ে মাখতে মাখতে বাড়ির রমনীরা খোলা চুলে হেঁটে বেড়ায়। সাদা থান পরা বৃদ্ধাও আছেন। কয়েকজন শিশু কিশোরীরা লুকোচুরি আর পুতুল খেলতে ব্যস্ত। দর্জির দোকান থেকে সংগ্রহ করে আনা কাপড়ের টুকরো দিয়ে সেসব পুতুল বানানো হয়েছে। পুতুলেরা শুয়ে আছে জুতোর বাক্সে।